ΓΡΑΠΤΗ ΕΡΩΤΗΣΗ E-1276/00

υποβολή: Jan Andersson (PSE) προς την Επιτροπή

(19 Απριλίου 2000)

Θέμα: Σχέδια της Επιτροπής σχετικά με την προώθηση συμφωνιών για τη διά βίου μάθηση

Το Ευρωπαϊκό Κοινοβούλιο έχει επανειλημμένως επισημάνει την ανάγκη να συμβάλει η Επιτροπή στην προώθηση συμφωνιών για τη διά βίου μάθηση μεταξύ των εταίρων της ευρωπαϊκής αγοράς εργασίας. Στα συμπεράσματα του Ευρωπαϊκού Συμβουλίου της Λισαβόνας επισημαίνεται ότι: πρέπει να δοθεί μεγαλύτερη προτεραιότητα στη διά βίου μάθηση ως θεμελιώδες στοιχείο του ευρωπαϊκού κοινωνικού μοντέλου, μεταξύ άλλων μέσω της ενθάρρυνσης συμφωνιών μεταξύ των εταίρων της ευρωπαϊκής αγοράς εργασίας για την καινοτομία και τη διά βίου μάθηση mldr (συμπέρασμα 29). Οι προσπάθειες της Επιτροπής για την προώθηση συμφωνιών μεταξύ των εταίρων θα μπορούσαν να συνίστανται στην στοχοθέτηση των νομοθετικών πρωτοβουλιών που προτίθεται να αναλάβει η Επιτροπή για να ενθαρρύνει τη διά βίου μάθηση.

Μπορεί η Επιτροπή να επισημάνει ποιες πρωτοβουλίες έχουν αναληφθεί ή προβλέπεται να αναληφθούν για την προώθηση συμφωνιών μεταξύ των εταίρων της ευρωπαϊκής αγοράς εργασίας για τη διά βίου μάθηση;

Απάντηση της κας Διαμαντοπούλου εξ ονόματος της Ευρωπαϊκής Επιτροπής

(23 Ιουνίου 2000)

Η απόφαση του Συμβουλίου 2000/228/ΕΚ της 13.03.2000 περί των κατευθυντηρίων γραμμών για τις πολιτικές των κρατών μελών για την απασχόληση το 2000(1) προβλέπει το πλαίσιο πολιτικής για την προαγωγή της δια βίου μάθησης εντός των στόχων στρατηγικής για την απασχόληση, ιδιαίτερα στις κατευθυντήριες γραμμές 5 και 6 για τη βελτίωση της απασχολησιμότητας και την κατευθυντήρια γραμμή 15 για τον εξοπλισμό της οργάνωσης εργασίας. Η εφαρμογή των κατευθυντηρίων γραμμών παρακολουθείται στο πλαίσιο της διαδικασίας του Λουξεμβούργου και διεξάγεται εκτίμηση στην κοινή έκθεση για την απασχόληση από την Ευρωπαϊκή Επιτροπή και το Συμβούλιο.

Μέσα σ’ αυτό το πλαίσιο, οι κοινωνικοί εταίροι παρακινούνται να συνάψουν συμφωνίες για την προαγωγή της δια βίου μάθησης, ενώ τα κράτη μέλη έχουν την αρμοδιότητα για τον καθορισμό των νομικών και θεσμικών προϋποθέσεων για τη διευκόλυνση τέτοιων δραστηριοτήτων με μια προσέγγιση σύμπραξης. Στις κατευθυντήριες γραμμές του 2001 θα ενδυναμωθεί η διάσταση της δια βίου μάθησης και θα ενθαρρυνθούν περισσότερο οι συμφωνίες μεταξύ των κοινωνικών εταίρων.

Ως προς το θέμα αυτό, αξίζει να σημειωθεί ότι οι διατομεακοί κοινωνικοί εταίροι σε ευρωπαϊκό επίπεδο αύξησαν τις δραστηριότητες τους στον τομέα της δια βίου μάθησης και του εκσυγχρονισμού της εργασίας. Η Ευρωπαϊκή Συνομοσπονδία Συνδικάτων (ETUC), το Ευρωπαϊκό Κέντρο Δημοσίων Επιχειρήσεων (CEEP) και η Ένωση Βιομηχανιών της ΕΚ/Ευρωπαϊκή Ένωση Βιοτεχνιών και Μικρών Μεσαίων Επιχειρήσεων (UNICE/UAPME) πρόκειται να συστήσουν ομάδα εργασίας για τον καθορισμό των τρόπων προαγωγής της πρόσβασης στη δια βίου μάθηση και στην ανάπτυξη δεξιοτήτων και ετοιμάζουν κοινή έκθεση σχετικά με την καλή πρακτική στους τομείς της προσαρμοστικότητας και της οργάνωσης της εργασίας. Οι συμφωνίες πλαίσια σχετικά με την εργασία με μερική απασχόληση (1997) και τις συμβάσεις ορισμένου χρόνου (1999) περιλαμβάνουν επίσης ρήτρες για την προαγωγή της πρόσβασης στην κατάρτιση.

Σε τομεακό επίπεδο, πολλοί τομείς συνεργάζονται για μια κοινή συνεισφορά στο Ευρωπαϊκό Συμβούλιο της Λισσαβώνας εξαίροντας την ανάγκη για κατάρτιση και ανάπτυξη δεξιοτήτων, ενώ αναπτύσσονται πρωτοβουλίες για την ανάπτυξη της δια βίου μάθησης σε διαφόρους τομείς, όπως σεμινάρια για την κατάρτιση και τις ανάγκες ειδίκευσης, τις πολλαπλές δεξιότητες, την πιστοποίηση των δεξιοτήτων σε ευρωπαϊκή κλίμακα, την πρόσβαση στην κατάρτιση στις τεχνολογίες της πληροφορίας και της επικοινωνίας.

Επιπλέον, η Ευρωπαϊκή Επιτροπή ετοιμάζει ανακοίνωση με θέμα την Δια βίου μάθηση για δραστήριους πολίτες σε μια Ευρώπη της γνώσης στην οποία θα καθορίζονται συγκεκριμένες δράσεις σε θέματα κεντρικής σημασίας σχετικά με τη δια βίου μάθηση, συμπεριλαμβανομένης της προώθησης μιας προσέγγισης των συμπράξεων για την επένδυση στους ανθρώπινους πόρους και για μια ευέλικτη οργάνωση της εργασίας.

Η Ευρωπαϊκή Επιτροπή ετοιμάζει επίσης μια νέα ατζέντα κοινωνικής πολιτικής στην οποία θα προβλέπονται μεταξύ άλλων πρωτοβουλίες για την προαγωγή της δια βίου μάθησης και για τον εκσυγχρονισμό της εργασίας.

(1) ΕΕ L 72 της 21.3.2000.